หุ้นใหญ่หนุน SET ปิดเช้าเด้ง 9 จุด มูลค่าซื้อขายสูงสุด 1.1 พันลบ.
หุ้นใหญ่หนุน SET ปิดเช้าเด้ง 9 จุด มูลค่าซื้อขายสูงสุด 1.1 พันลบ. โดยดัชนีปิดตลาดเช้านี้ที่ระดับ 1,642.75 จุด บวก 9.19 จุด ด้วยมูลค่าการซื้อขาย 2.55 หมื่นล้านบาท
23 ส.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,642.75 จุด บวก 9.19 จุด ด้วยมูลค่าการซื้อขาย 2.55 หมื่นล้านบาท
10 หุ้นดันดัชนีเช้านี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้เคลื่อนไหวในแดนบวกได้ค่อนข้างดี เช่นเดียวกับตลาดหุ้นในภูมิภาคเอเชียที่เช้านี้ส่วนใหญ่แกว่งในแดนบวก หลังจากตลาดฯได้ปรับฐานมาในระดับหนึ่งแล้วและอยู่ในช่วงรอปัจจัยใหม่เข้ามาหนุน ขณะเดียวกันก็รอติดตามถ้อยแถลงของประธานธนาคารกลางสหรัฐฯ (เฟด) ในการประชุมเศรษฐกิจประจำปีที่เมืองแจ็กสัน โฮลว่าจะมีการส่งสัญญาณการปรับลดอัตราดอกเบี้ยอย่างที่ตลาดคาดหวังไว้หรือไม่
ทั้งนี้ ส่วนใหญ่ยังเป็นลักษณะของการเล่นเก็งกำไรหุ้นขนาดใหญ่ที่ปลอดภัย อย่างกลุ่มโรงไฟฟ้า, กลุ่มสื่อสาร และเก็งกำไรระยะสั้นในหุ้นที่ปรับตัวลงแรง อย่างไรก็ดี ยังมีหุ้นที่ปรับตัวลงจากปัจจัยเฉพาะกลุ่ม อย่างกลุ่มอสังหาริมทรัพย์ หลังจาก รมว.คลังระบุว่าไม่มีแผนจะออกมาตรการกระตุ้นภาคอสังหาฯ เป็นต้น ทั้งนี้ ภาพรวมตลาดฯช่วงนี้คงยังไม่ไปไหนไกล เป็นลักษณะของการสร้างฐานเพื่อรอจังหวะในการปรับตัวขึ้น
สำหรับแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯคงจะสร้างฐานต่อไป โดยมีกรอบการเคลื่อนไหวที่ 1,620-1,643 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
INTUCH  มูลค่าการซื้อขาย  1,127.92 ล้านบาท ปิดที่   64.00 บาท เพิ่มขึ้น 0.75 บาท
STEC    มูลค่าการซื้อขาย  1,052.31 ล้านบาท ปิดที่   19.10 บาท เพิ่มขึ้น 0.80 บาท
GULF    มูลค่าการซื้อขาย    826.73 ล้านบาท ปิดที่  137.00 บาท เพิ่มขึ้น 0.50 บาท
BEM     มูลค่าการซื้อขาย    810.05 ล้านบาท ปิดที่   11.30 บาท เพิ่มขึ้น 0.20 บาท
CPALL   มูลค่าการซื้อขาย    808.94 ล้านบาท ปิดที่   86.25 บาท เพิ่มขึ้น 0.75 บาท